ไม่กลัววิกฤต รัฐเพิ่มโควตากู้ไอเอ็มเอฟ
&nbsp;
18 ส.ค. 2554

โพสต์ทูเดย์ — ครม. ไฟเขียวปรับเพิ่มโควตาไทยในไอเอ็มเอฟ ส่งผลให้อนาคตกู้เงินได้มากขึ้น
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 23 ก.พ. เห็นชอบการจัดสรรโควตาเพิ่มของไทยในกองทุนการเงินระหว่างประเทศ (ไอเอ็มเอฟ) จากเดิม 0.506% เป็น 0.604% 
ทั้งนี้ เนื่องจากไอเอ็มเอฟต้องการปรับปรุงสิทธิและการออกเสียงของสมาชิก เป็นการปฏิรูปกองทุนไอเอ็มเอฟให้มีความทันสมัย รวมถึงให้สะท้อนภาวะเศรษฐกิจที่แท้จริงของประเทศไทยในปัจจุบัน 
“ประเทศที่ได้รับโควตาน้อยเกินจริง ได้มีสิทธิและการออกเสียงได้มากขึ้น ในส่วนของไทยหากเกิดวิกฤตขึ้นในอนาคต ประเทศไทยสามารถกู้เงินจากกองทุนไอเอ็มเอฟได้ในวงเงินที่มากขึ้นกว่าเดิมจากปี 2540 อีกด้วย” นายวัชระ กล่าว
ดังนั้น การเพิ่มโควตาดังกล่าวส่งผลให้โควตารวมของไทยเพิ่มขึ้นจาก 385.6 ล้านเอสดีอาร์ (SDR : Special Drawing Rights หรือสิทธิพิเศษถอนเงิน) มาเป็น 1,440.5 ล้านเอสดีอาร์ จากเดิม 1,081.9 ล้านเอสดีอาร์ 
ทั้งนี้ ธนาคารแห่งประเทศไทย (ธปท.) จะชำระโควตาโดยเปลี่ยนรูปแบบของทุนสำรองระหว่างประเทศเท่านั้น ซึ่งการแก้ไขนี้ได้รับการเห็นชอบจากสภาผู้ว่าการกองทุนไอเอ็มเอฟแล้ว ไม่ได้ผูกพันไทยประเทศเดียว
สำหรับประเด็นที่ต้องดำเนินการตามรัฐธรรมนูญมาตรา 190 ทาง ครม. ได้ถามความเห็นจากคณะกรรมการกฤษฎีกาแล้ว พบว่าไม่ได้อยู่ในข่ายที่ต้องดำเนินการ